CELEX: 62021CN0426
Language: el
Date: 2021-07-13 00:00:00
Title: Υπόθεση C-426/21: Αίτηση προδικαστικής αποφάσεως την οποία υπέβαλε το Oberster Gerichtshof (Αυστρία) στις 13 Ιουλίου 2021 — Ocilion IPTV Technologies GmbH κατά Seven.One Entertainment Group GmbH και Puls 4 TV GmbH & Co. KG

22.11.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 471/16
            
         
      Αίτηση προδικαστικής αποφάσεως την οποία υπέβαλε το Oberster Gerichtshof (Αυστρία) στις 13 Ιουλίου 2021 — Ocilion IPTV Technologies GmbH κατά Seven.One Entertainment Group GmbH και Puls 4 TV GmbH & Co. KG
      (Υπόθεση C-426/21)
      (2021/C 471/24)
      Γλώσσα διαδικασίας: η γερμανική
      
         Αιτούν δικαστήριο
      
      Oberster Gerichtshof
      
         Διάδικοι στην υπόθεση της κύριας δίκης
      
      
         Αναιρεσείουσα και εναγομένη: Ocilion IPTV Technologies GmbH
      
         Αναιρεσίβλητες και ενάγουσες: Seven.One Entertainment Group GmbH, Puls 4 TV GmbH & Co. KG
      
         Προδικαστικά ερωτήματα
      
      
                  1)
               
               
                  Είναι συμβατή με το δίκαιο της Ένωσης εθνική διάταξη η οποία, στηριζόμενη στο άρθρο 5, παράγραφος 2, στοιχείο β', της οδηγίας 2001/29/ΕΚ του Ευρωπαϊκού Κοινοβουλίου και του Συμβουλίου, της 22ας Μαΐου 2001, για την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας (1), επιτρέπει τη χρήση επιγραμμικής συσκευής εγγραφής βίντεο που διατίθεται από εμπορικό φορέα, η οποία
                  
                              α)
                           
                           
                              λόγω της τεχνικής διαδικασίας διαγραφής διπλοτύπων που χρησιμοποιεί, δεν δημιουργεί αυτοτελές αντίγραφο του προγραμματισμένου περιεχομένου τηλεοπτικής εκπομπής για κάθε εγγραφή που γίνεται από χρήστη, αλλά, αν το επίμαχο περιεχόμενο έχει ήδη αποθηκευθεί με πρωτοβουλία άλλου χρήστη που προέβη πρώτος σε εγγραφή, δημιουργεί απλώς ένα σημείο αναφοράς που επιτρέπει στον επόμενο χρήστη να έχει πρόσβαση στο ήδη αποθηκευμένο περιεχόμενο προς αποφυγή πλεοναζόντων δεδομένων·
                           
                        
                              β)
                           
                           
                              έχει λειτουργία επαναλήψεως, στο πλαίσιο της οποίας παρέχεται η δυνατότητα αναζητήσεως και παρακολουθήσεως του συνόλου του τηλεοπτικού προγράμματος όλων των επιλεγμένων καναλιών που έχουν εγγραφεί επί εικοσιτετραώρου βάσεως και σε διάστημα επτά ημερών, εφόσον ο χρήστης προβεί άπαξ σε σχετική επιλογή σημειώνοντας το αντίστοιχο τετραγωνίδιο που υπάρχει στο μενού της επιγραμμικής συσκευής εγγραφής βίντεο· και
                           
                        
                              γ)
                           
                           
                              παρέχει στον χρήστη (είτε ενσωματωμένη σε υπηρεσία εγγραφής σε νέφος (cloud) του παρόχου είτε στο πλαίσιο επιτόπιας, προσφερόμενης από τον πάροχο, ολοκληρωμένης λύσεως IPTV (τηλεοράσεως μέσω διαδικτυακού πρωτοκόλλου) και πρόσβαση σε προστατευμένα περιεχόμενα εκπομπών χωρίς τη συναίνεση του δικαιούχου;
                           
                        
            
                  2)
               
               
                  Έχει η φράση «παρουσίαση στο κοινό» του άρθρου 3, παράγραφος 1, της οδηγίας 2001/29, την έννοια ότι η παρουσίαση αυτή γίνεται από εμπορικό πάροχο (επιτόπιας) ολοκληρωμένης λύσεως IPTV στο πλαίσιο της οποίας ο τελευταίος, εκτός από το λογισμικό και το υλισμικό για τη λήψη τηλεοπτικών προγραμμάτων μέσω διαδικτύου, παρέχει και τεχνική υποστήριξη και προβαίνει διαρκώς σε αναπροσαρμογές της υπηρεσίας οι οποίες ωστόσο διενεργούνται εξ ολοκλήρου στις υποδομές του πελάτη, αν η υπηρεσία δεν παρέχει στον χρήστη πρόσβαση μόνον σε περιεχόμενα εκπομπών για τα οποία ο εκάστοτε δικαιούχος έχει συμφωνήσει την επιγραμμική χρήση τους, αλλά και σε προστατευμένα περιεχόμενα για τα οποία δεν υφίσταται αντίστοιχη εκκαθάριση δικαιωμάτων και ο πάροχος
                  
                              α)
                           
                           
                              μπορεί να επηρεάσει την επιλογή των τηλεοπτικών προγραμμάτων τα οποία μπορεί να λαμβάνει ο τελικός χρήστης μέσω της υπηρεσίας,
                           
                        
                              β)
                           
                           
                              γνωρίζει ότι η υπηρεσία που παρέχει καθιστά δυνατή και τη λήψη προστατευμένων περιεχομένων εκπομπών χωρίς τη συναίνεση των δικαιούχων, εντούτοις
                           
                        
                              γ)
                           
                           
                              δεν διαφημίζει τη δυνατότητα αυτή με σκοπό την παράνομη χρήση της υπηρεσίας του, ώστε να παράσχει κατ’ αυτόν τον τρόπο ένα σημαντικό κίνητρο για την αγορά του προϊόντος, αλλά, αντιθέτως, κατά τη σύναψη της συμβάσεως επισημαίνει στους πελάτες του ότι οι ίδιοι είναι υπεύθυνοι να μεριμνούν για την παραχώρηση των απαιτούμενων δικαιωμάτων, και
                           
                        
                              δ)
                           
                           
                              μέσω της δραστηριότητάς του δεν παρέχει ειδική πρόσβαση στα περιεχόμενα εκπομπών των οποίων η λήψη θα ήταν αδύνατη ή εξαιρετικά δυσχερής χωρίς τη σύμπραξή του;
                           
                        
            
         (1)  ΕΕ 2001, L 167, σ. 10.